Uredba Sveta (ES) št. 1623/2003

z dne 11. septembra 2003

o razširitvi dokončne protidampinške dajatve, uvedene z Uredbo (ES) št. 408/2002, pri uvozu nekaterih cinkovih oksidov s poreklom iz Ljudske republike Kitajske, pri uvozu nekaterih cinkovih oksidov, dobavljenih iz Vietnama, ne glede na to, ali se prijavijo kot izdelki s poreklom iz Vietnama ali ne, in pri uvozu nekaterih cinkovih oksidov s poreklom iz Ljudske republike Kitajske, ki so mešani s silicijevim dioksidom

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti [1] in zlasti člena 13 Uredbe,

ob upoštevanju predloga Komisije, ki ga je predložila po posvetovanju s Svetovalnim odborom,

ob upoštevanju naslednjega:

A. POSTOPEK

1. Obstoječi ukrepi

(1) Z Uredbo (ES) št. 408/2002 [2] (prvotna uredba) je Svet uvedel dokončne protidampinške dajatve, in sicer od 6,9 % do 28 % za uvoz cinkovega oksida, čistoče najmanj 93 % cinkovega oksida (cinkovih oksidov) s poreklom iz Ljudske republike Kitajske (LRK).

2. Zahteva

(2) 18. novembra 2002 je Komisija v skladu s členom 13(3) Uredbe (ES) št. 384/96 (osnovna uredba) prejela zahtevo za preiskavo domnevnega izogibanja protidampinških ukrepov, uvedenih za uvoz cinkovih oksidov s poreklom iz LRK. Zahtevo je predložil Eurometaux v imenu proizvajalcev, ki predstavljajo večji del proizvodnje cinkovih oksidov Skupnosti.

(3) Zahteva navaja, da je po uvedbi protidampinških ukrepov za uvoz cinkovih oksidov s poreklom iz LRK prišlo do spremembe v načinu trgovanja, kot je razvidno iz znatnega povečanja uvoza istega izdelka iz Vietnama, medtem ko se je uvoz iz LRK v istem razdobju bistveno zmanjšal.

(4) Ta sprememba v načinu trgovanja naj bi domnevno iz pretovarjanja pošiljk cinkovih oksidov s poreklom iz LRK preko Vietnama. Poleg tega je bilo navedeno, da naj bi bili cinkovi oksidi s poreklom iz LRK mešani z drugimi snovmi, kot je silicijev dioksid, zaradi česar so odstopali od ustrezne oznake TARIC. Dalje je bilo navedeno, da se osnovne lastnosti in uporaba izdelka ne spremenijo, zato razen obstoječih protidampinških dajatev za cinkove okside s poreklom iz LRK ni bilo dovolj tehtnih razlogov oziroma gospodarske upravičenosti za omenjene prakse.

(5) Poleg tega je vlagatelj navedel, da so sanacijske učinke obstoječih protidampinških dajatev za cinkove okside s poreklom iz LRK ogrožale tako količine kot tudi cene in da je damping potekal v povezavi s prej določenimi normalnimi vrednostmi.

3. Začetek

(6) Komisija je z Uredbo (ES) št. 2261/2002 [3] (uvedbena uredba) začela preiskavo in v skladu s členom 13(3) in členom 14(5) osnovne uredbe določila, da morajo carinski organi z 20. decembrom 2002 registrirati uvoz cinkovih oksidov, poslanih iz Vietnama, ne glede na to, ali so ali niso prijavljeni kot izdelki s poreklom iz Vietnama, pod oznako TARIC 2817000011, in uvoz cinkovih oksidov, mešanih z drugimi snovmi s poreklom iz LRK, pod oznako TARIC 2817000019.

4. Preiskava

(7) Komisija je organe LRK in Vietnama obvestila o začetku preiskave. Proizvajalcem/izvoznikom v LRK in Vietnamu so bili poslani vprašalniki in prav tako uvoznikom v Skupnosti, ki so bili imenovani v zahtevi ali pa jih Komisija pozna iz prvotne preiskave. Zainteresiranim strankam je bila dana možnost, da v roku predvidenem v uredbi o začetku postopka, v pisni obliki izrazile svoje stališče in zahtevano zaslišanje.

(8) Pet proizvajalcev/izvoznikov v LRK je predložilo v celoti izpolnjene vprašalnike, od proizvajalcev/izvoznikov v Vietnamu ni prispel noben odgovor. Odgovore na vprašalnik so poslali tudi štirje uvozniki v Skupnosti. Komisija je izvedla kontrolne obiske v prostorih naslednjih podjetij:

Nepovezani uvozniki:

- Norkem Ltd, Knutsford, Združeno kraljestvo,

- Norkem BV, Enkhuizen, Nizozemska,

- Almiberia, SA, San Antonio de Benagéber, Španija,

- Explorer, srl, Sassuolo, Italija.

Kitajski proizvajalci/izvozniki:

- Liuzhou Fuxin Chemical Industry Co. Ltd, Liuzhou, Kitajska,

- Liuzhou Nonferrous Metals Smelting Co. Ltd, Liuzhou, Kitajska, in z njim povezan izvoznik,

- Liuzhou Nonferrous Metals Smelting Import & Export Co. Ltd, Liuzhou, Kitajska.

5. Obdobje preiskave

(9) Obdobje preiskave je trajalo od 1. oktobra 2001 do 30. septembra 2002 (OP). Za preiskavo sprememb v načinu trgovanja so se zbrali podatki od leta 2000 vse do obdobja preiskave (OP).

B. RAZULTATI PREISKAVE

1. Splošne pripombe/stopnja sodelovanja

(a) Vietnam

(10) V preiskavi ni sodeloval nobeden od proizvajalcev/izvoznikov cinkovega oksida v Vietnamu. Vključenim podjetjem je bilo obrazloženo, da nesodelovanje lahko privede do uporabe člena 18 osnovne uredbe. Vietnamska Vlada (ministrstvo za trgovino) je v odgovor na začetek preiskave pojasnila, da se v letu 2002 cinkovi oksidi vietnamskega porekla niso izvažali v Skupnost in da vietnamski pristojni organi niso izdali nikakršnih potrdil vietnamskega porekla za izvoz cinkovih oksidov.

(b) LRK

(11) Po poročilu Statističnega urada Evropskih Skupnosti je pet kitajskih proizvajalcev/izvoznikov, ki so sodelovali v preiskavi, predstavljalo v OP skoraj 100 % celotnega uvoza cinkovih oksidov pod oznako KN 28170000 iz LRK.

(12) Treba je poudariti, da so sodelujoča podjetja iz prvotne preiskave v OP predstavljala le 22 % celotnega izvoza v Skupnost. To pomeni, da so pretežni del izvoženih količin v prvotni preiskavi izvozila podjetja, ki v tekoči preiskavi ne sodelujejo. Tem nesodelujočim podjetjem se je obrazložilo, da lahko nesodelovanje privede do uporabe člena 18 osnovne uredbe.

(13) Eno kitajsko podjetje, za katero se je v prvotni preiskavi uvedla posebna dajatev in ga je Komisija [4] vsakih šest mesecev redno spremljala, je trdilo, da mu ni bilo treba izpolniti vprašalnika, saj je Komisija že prej v okviru rednega spremljanja obiskala podjetje in je že imela vse podatke, ki jih zahteva tekoča preiskava. Podjetje je bilo obveščeno, da bi kljub temu moralo odgovoriti na vprašalnik, saj podatki, ki so se zbrali v druge namene in za drugo časovno obdobje, niso zadoščali za namen tekoče preiskave. Predhodno predložena poročila o spremljanju niso zajemala vseh podatkov o izvozu, ki jih zahteva tekoča preiskava. Ker podjetje ni predložilo odgovora na vprašalnik, je bilo obveščeno, da se bo obravnavalo kot nesodelujoča stranka, in zato se bodo ugotovitve v skladu s členom 18 osnovne uredbe oblikovale na podlagi razpoložljivih dejstev.

2. Zadevni izdelek in podoben izdelek

(14) V prvotni preiskavi je opredeljeno, da je zadevni izdelek cinkov oksid (kemijska formula ZnO), čistosti najmanj 93 % cinkovega oksida, ki se trenutno razvršča v oznako KN ex28170000 (oznaka TARIC 2817000012).

(15) Preiskava je pokazala, da se zadevni izdelek, cinkovi oksidi, uvažajo v Skupnost v dveh različnih oblikah: bodisi kot cinkovi oksidi ali kot cinkovi oksidi, mešani s silicijevim dioksidom. Preiskava je tudi pokazala, da mešanje cinkovih oksidov s silicijevim dioksidom ne spremeni osnovnih fizičnih in kemijskih lastnosti zadevnega izdelka, ker cinkovi oksidi ohranijo svojo molekularno zgradbo in svoje kemijske lastnosti nespremenjene. Nadalje je preiskava pokazala, da je treba v primeru industrije keramičnih ploščic, ki je eden glavnih uporabnikov cinkovih oksidov, zadevni izdelek v vsakem primeru mešati z raznimi drugimi snovmi, vključno s silicijevim dioksidom, da se lahko uporabi pri proizvodnji ploščic.

(16) Zaradi nesodelovanja in ob upoštevanju spremembe v načinu trgovanja, kot je opisana v uvodnih izjavah 20 in 21, je treba sklepati, da imajo cinkovi oksidi, ki se izvozijo v Skupnost iz LRK, in tisti, ki se dobavijo iz Vietnama, enake osnovne fizične in kemijske lastnosti in so namenjeni enaki uporabi. Zato se jih šteje za podobne izdelke v smislu člena 1(4) osnovne uredbe.

(17) Na podlagi razpoložljivih podatkov velja, da cinkovi oksidi, mešani s silicijevim dioksidom, še vedno ohranijo svoje lastnosti, in bi se zato morali šteti za enake izdelke kot nemešani cinkovi oksidi. Iz tega sledi, da se cinkov oksid s silicijevim dioksidom in cinkov oksid s poreklom iz LRK štejeta za podobna izdelka v smislu člena 1(4) osnovne uredbe.

3. Sprememba v načinu trgovanja

(18) Iz navedbe uvodne izjave 4 naj bi sprememba v načinu trgovanja nastala zaradi dveh praks, in sicer zaradi pretovarjanja preko Vietnama ali zaradi mešanja cinkovih oksidov z drugimi snovmi, kot je silicijev dioksid.

(a) Cinkovi oksidi, dobavljeni iz Vietnama

(19) Ker nobeno vietnamsko podjetje ni sodelovalo v preiskavi, je bilo potrebno izvoz iz Vietnama v Skupnost ugotoviti na podlagi razpoložljivih dejstev v skladu s členom 18 osnovne uredbe. Zato so se za ugotovitev izvoznih cen in količin iz Vietnama v Skupnost uporabili podatki Statističnega urada Evropskih Skupnosti na ravni KN, ki so bili najprimernejši razpoložljivi podatki v takšnem primeru.

(20) Ob koncu OP (september 2002) je uvoz cinkovih oksidov iz Vietnama v letu 2000 kot tudi 2001 narasel z 0 na 6523 ton. Ta uvoz iz Vietnama se je dejansko začel marca 2002, torej hkrati z uvedbo dokončne dajatve. Uvoz cinkovih oksidov iz LRK v Skupnost se je bistveno zmanjšal, in sicer s 47326 ton v letu 2000 (OP prvotne preiskave) na 35732 ton v letu 2001 in na 68731 ton v OP. Iz tega je razvidno, da se je izvoz iz LRK po začetku prvotne protidampinške preiskave močno zmanjšal.

(21) V skladu s podatki kitajske trgovinske statistike je bil izvoz zadevnega izdelka iz LRK v Vietnam pred uvedbo ukrepov sorazmerno stalen, in sicer je v letu 2000 znašal ton in v letu 1643 2001 2029 ton. Leta 2002 pa je vrtoglavo narasel na 12609 ton. V obdobju med uvedbo dajatev marca 2002 in koncem OP septembra 2002 se je izvoz povečal na 8482 .ton Kot je navedeno zgoraj, se je v istem obdobju izvozilo v Skupnost iz Vietnama 6523 ton. Iz tega je razvidno, da se je uvoz cinkovih oksidov s poreklom iz LRK v Vietnam leta 2002 bistveno povečal z zelo podobno hitrostjo, kot se je v istem obdobju povečal izvoz iz Vietnama v Skupnost.

(22) Iz zgornjih podatkov se lahko zaključi, da je prišlo do očitne spremembe v načinu trgovanja, ki v primeru obeh držav izvoznic sovpada z začetkom veljavnosti protidampinških ukrepov za zadevni izdelek s poreklom iz LRK v marcu 2002.

(b) Cinkovi oksidi, mešani s silicijevim dioksidom

(23) V zahtevi je bilo navedeno, da so bili cinkovi oksidi s poreklom iz LRK mešani z drugimi snovmi in pri uvozu v Skupnost označeni z drugo tarifno številko. Preverjanje podatkov enega sodelujočega uvoznika je potrdilo dejstvo, da so bili uvoženi cinkovi oksidi mešani s silicijevim dioksidom. Ti uvoženi izdelki so se odkupili od kitajskega proizvajalca/izvoznika, ki ni sodeloval v preiskavi, in so se na podlagi zavezujoče tarifne informacije (ZTI) carinskih organov ene od držav članice prijavili pod oznako KN 38249099, na podlagi katere je zadevni uvoz oproščen protidampinških dajatev.

(24) V primeru tega uvoznika se je ugotovilo, da se je uvoz cinkovih oksidov, mešanih s silicijevim dioksidom, začel po uvedbi ukrepov marca 2002. Glede na dejstvo, da sodelujoči uvozniki predstavljajo le 65 % vsega uvoza v Skupnost, se ne sme izvzeti dejstva, da so drugi nesodelujoči uvozniki uporabljali enako prakso. Zahtevek je dejansko vseboval dokaze, da je omenjeno prakso najbrž uporabljal vsaj še en uvoznik, ki ni sodeloval v preiskavi.

(25) Ker so v omenjeni preiskavi sodelujoča izvozna podjetja predstavljala v prvotnem OP le 22 % izvoza in blizu 100 % v tekoči preiskavi in ker je celotni izvoz iz LRK v Skupnost padel s 47367 ton na 16873 ton, lahko upravičenozaključimo, dabi lahko bil vzrok za del tega upada uvoz cinkovih oksidov, mešanih s silicijevim dioksidom. Zaradi velike mere nesodelovanja se je zaključilo, da so se iz Kitajske v Skupnost najbrž izvozile večje količine cinkovih oksidov, mešanih s silicijevim dioksidom, ki so se prijavile pod oznako KN, ki ni zavezana dajatvi.

(26) Na podlagi najboljših razpoložljivih dokazov v skladu s členom 18 osnovne uredbe se je v načinu trgovanja pokazala sprememba, ki je sovpadala z začetkom veljavnosti protidampinških ukrepov zadevnega izdelka s poreklom iz LRK v marcu 2002.

4. Pomanjkanje tehtnih dokazov oziroma gospodarske upravičenosti

(27) Zaradi nesodelovanja in zaradi sočasne uvedbe protidampinških ukrepov za zadevni izdelek s poreklom iz LRK je treba zaključiti, da so spremembe v načinu trgovanja nastale bolj zaradi uvedbe protidampinških ukrepov kot pa zaradi pomanjkanja tehtnih dokazov oziroma gospodarske upravičenosti v smislu člena 13(1), drugega stavka osnovne uredbe.

(28) Ta zaključek potrjuje dejstvo, da se v Skupnost ni izvozilo cinkovih oksidov vietnamskega porekla, kot navajajo vietnamski pristojni organi. Poleg tega je na podlagi vzporednih trendov mogoče sklepati, da uvoz iz LRK v Vietnam ni bil namenjen vietnamskemu trgu, temveč ponovnemu izvozu. (Glej uvodni izjavi 20 in 21).

(29) Kar zadeva cinkove okside, mešane s silicijevim dioksidom, niso obstajali ne tehtni dokazi ne gospodarska upravičenost, ki bi pojasnili spremembo v načinu trgovanja. Silicijev dioksid je namreč cenen material, s katerim Skupnost običajno razpolaga v velikih količinah, zato je prevoz silicijevega dioksida s Kitajske gospodarsko neupravičen, ker po nepotrebnem zvišuje skupne stroške prevoza. Uvoz cinkovih oksidov, mešanih s silicijevim dioksidom, je sovpadel z začetkom veljavnosti ukrepov. Izvoznik mešanice ni sodeloval, uvoznik pa ni navedel nobenega tehtnega razloga, razen izogibanja plačilu protidampinških dajatev, ki bi upravičil izdelovanje mešanice v državi, iz katere se je blago izvozilo.

(30) Zato se ugotavlja, da za spremembo v načinu trgovanja ni bilo mogoče odkriti nobenih tehtnih razlogov, razen izogibanja obstoječim protidampinškim dajatvam za uvoz cinkovih oksidov s poreklom iz LRK.

5. Razvrednotenje sanacijskih učinkov dajatve v smislu cen in/ali količin podobnih izdelkov

(31) Iz analize trgovinskih tokov, narejene v uvodnih izjavah 20 in 21, je razvidno, da je prišlo do spremembe v načinu uvoza Skupnosti po uvedbi ukrepov in da je ta izrazita sprememba v trgovinskih tokovih razvrednotila sanacijske učinke protidampinških ukrepov v smislu količin, uvoženih na trg Skupnosti.

(32) V zvezi s cenami izdelkov, ki se dobavijo iz Vietnama, in zaradi nesodelovanja izvoznikov, so podatki Statističnega urada Evropskih Skupnosti pokazali, da so bile cene izvoza iz Vietnama celo nižje od izvoznih cen, ki so se v prvotni preiskavi ugotovile za LRK. Poleg tega so vietnamske izvozne cene zadevnega izdelka v Skupnost nižje od ravni odprave škode, ki jo je določila prvotna preiskava za cene Skupnosti.

(33) V zvezi s cenami uvoženih mešanih cinkovih oksidov in zaradi nesodelovanja se je bilo treba zateči k najboljšim razpoložljivim dokazom, oziroma k podatkom sodelujočega uvoznika, pri katerem je bila zabeležena omenjena praksa. Ti podatki so pokazali, da so uvozne cene, ki jih je predložilo omenjeno podjetje, nižje od ravni odprave škode, ki jo je določila prvotna preiskava za cene Skupnosti.

(34) Zato se ugotavlja, da zadevni uvozi razvrednotijo sanacijske učinke dajatev tako v smislu količin kot tudi cen.

6. Dokazi o dampingu v zvezi z normalnimi vrednostmi, predhodno ugotovljenih za podobne ali istovrstne izdelke.

(35) Da se ugotovi, ali bi bilo mogoče najti dokaze o dampingu v zvezi z zadevnim izdelkom, ki se je v OP izvažal v Skupnost iz Vietnama, in v zvezi z uvozom cinkovih oksidov, mešanih s silicijevim dioksidom, se je uporabilo izvozne cene na podlagi podatkov Statističnega urada Evropskih Skupnosti in podatke sodelujočega uvoznika. Za uvoz iz Vietnama se je ugotovilo, da so cene iz Vietnama več kot 15 % nižje od kitajskih izvoznih cen iz prvotne preiskave. Za izvozne cene za cinkove okside, mešane s silicijevim dioksidom, se je ob upoštevanju količine silicijevega dioksida v mešanici ugotovilo, da so te izvozne cene več kot 22 % nižje od kitajskih izvoznih cen iz prvotne preiskave.

(36) Treba je opozoriti, da člen 13(1) osnovne uredbe zahteva dokaze o dampingu v zvezi z normalnimi vrednostmi, predhodno določenimi za podobne ali istovrstne izdelke, ne zahteva pa določitve nove dampinške stopnje. V skladu s členom 13(1) osnovne uredbe je bila predhodno določena normalna vrednost normalna vrednost, ki se je uporabila v prvotni preiskavi. Izkazalo se je, da so bile takratne Združene države Amerike z vidika tržnega gospodarstva ustrezna primerljiva država za LRK.

(37) Zaradi pravične primerjave med normalno vrednostjo in izvozno ceno, so se razlike, ki vplivajo na cene in njihovo primerljivost, ustrezno upoštevale in uskladile. Omenjene uskladitve so potekale v skladu s členom 2(10) osnovne uredbe za prevoz, zavarovanje in pretovarjanje.

(38) V skladu s členoma 2(11) in (12) osnovne uredbe je primerjava tehtanega povprečja normalne vrednosti, kot je bila določena v prvotni preiskavi, in tehtanega povprečja izvoznih cen v tem OP, izraženih v odstotkih cene CIF franko meja Skupnosti, dajatve neplačane, pokazala, da se je damping pojavil pri uvozu cinkovega oksida, dobavljenega iz Vietnama, kot pri uvozu cinkovih oksidov, mešanih s silicijevim dioksidom.

C. UKREPI

(39) Na podlagi zgoraj ugotovljenega izogibanja v smislu člena 13(1), drugi stavek osnovne uredbe in v skladu s členom 13(1), prvi stavek osnovne uredbe, bi se morali obstoječi protidampinški ukrepi za zadevni izdelek s poreklom iz LRK razširiti na enak izdelek, dobavljen iz Vietnama, ne glede na to, ali je prijavljen kot izdelek s poreklom iz Vietnama ali ne.

(40) Na podlagi ugotovitve, da so cinkovi oksidi v nekaterih primerih mešani s silicijevim dioksidom samo zato, da bi pridobili drugačno carinsko oznako in da bi se izognili dajatvam, je treba zagotoviti, da se dajatve za cinkove diokside poberejo tudi v primerih, ko se zadevni izdelek uvaža kot cinkovi oksidi, vendar mešani s silicijevim dioksidom. V omenjenih primerih bi se morale pobrati dajatve, sorazmerne z vsebnostjo cinkovih oksidov v mešanici.

(41) Razširjena dajatev bi morala biti enaka tisti, ki velja za vsa druga podjetja, kot je določeno v členu 1(2) prvotne uredbe.

(42) V skladu s členom 14(5) osnovne uredbe, ki določa, da se proti registriranemu uvozu lahko uporabljajo ukrepi od dneva registracije, bi se morale protidampinške dajatve pobrati za uvoz cinkovih oksidov, dobavljenih iz Vietnama, in cinkovih oksidov, mešanih s silicijevim dioksidom s poreklom iz LRK, ki so vstopili v Skupnost na podlagi registracije, ki jo zahteva uvedbena uredba.

(43) Izogibanje poteka izven Skupnosti. Cilj člena 13 osnovne uredbe je preprečiti izogibanje, ne da bi vplivali na tiste izvajalce, ki lahko dokažejo, da v omenjene prakse niso vpleteni, omenjeni člen pa ne vsebuje posebne določbe o obravnavanju tistih izvoznikov, ki bi lahko dokazali, da niso vpleteni v omenjeno izogibanje. Izvoznikom, ki v OP niso izvažali zadevnega izdelka in niso povezani z izvozniki ali proizvajalci, za katere velja razširjena protidampinška dajatev, je treba zato zagotoviti, da lahko zaprosijo za oprostitev od ukrepov za omenjeni uvoz. Zadevni izvozniki, ki nameravajo predložiti prošnjo za oprostitev od razširjene protidampinške dajatve, bodo morali izpolniti vprašalnik, na podlagi katerega se Komisija odloči, ali se jim oprostitev lahko odobri. Oprostitev se lahko odobri po presoji razmer na trgu za zadevni izdelek, proizvodne zmogljivosti in izkoriščenosti zmogljivosti, nakupa in prodaje in ob upoštevanju morebitnih pomanjkljivo utemeljenih oziroma ekonomsko neupravičenih praks in dokazov o dampingu. Komisija običajno izvede tudi kontrolni obisk na kraju samem. Prošnja bi se morala takoj nasloviti na Komisijo, in sicer z vsemi potrebnimi podatki, predvsem o kakršnih koli spremembah dejavnosti podjetja, ki so povezane s proizvodnjo in izvozno prodajo. Uvozniki so lahko še vedno upravičeni do oprostitve od ukrepov, če uvažajo od izvoznikov, ki so upravičeni do takšne oprostitve, in v skladu s členom 13(4).

(44) Kadar se oprostitev šteje za ustrezno, naj bi Komisija po posvetovanju s Svetovalnim odborom predlagala ustrezne spremembe Uredbe.

D. POSTOPEK

(45) Zainteresirane stranke so bile obveščene o bistvenih dejstvih in razmislekih, na podlagi katerih je Svet nameraval razširiti veljavne dokončne protidampinške dajatve, in zagotovljena jim je bila možnost pripomb. Pripomb, ki bi spremenile zgornje zaključke, ni bilo –

SPREJEL NASLEDNJO UREDBO:

Člen 1

1. Dokončna 28 % protidampinška dajatev, ki jo uvaja Uredba (ES) št. 408/2002 o uvozu cinkovega oksida (kemijska formula: ZnO) s čistočo, ki ni nižja od 93 % cinkovega oksida, običajno prijavljen pod oznako KN ex28170000 (oznaki TARIC 2817000012 in 2817000018) s poreklom iz Ljudske republike Kitajske, se razširi na uvoz cinkovega oksida (kemijska formula: ZnO) s čistočo, ki ni nižja od 93 % cinkovega oksida, dobavljenega iz Vietnama (ne glede na to, ali je prijavljen kot izdelek s poreklom iz Vietnama ali ne) (oznaka TARIC 2817000012) in na uvoz cinkovega oksida, mešanega s silicijevim dioksidom, pri čemer čistoča cinkovega oksida ni nižja od 93 % cinkovega oksida. V slednjem primeru bi se morala pobrati dajatev, sorazmerna z vsebnostjo cinkovega oksida s čistočo, ki ni nižja od 93. % cinkovega oksida v mešanici s poreklom iz Ljudske republike Kitajske (oznaka TARIC 3824909987).

2. Dajatev, ki se je razširila z odstavkom 1 tega člena se pobere za uvoz, ki je registriran v skladu s členom 2 Uredbe (ES) št 2261/2002 in členom 13(3) ter členom 14(5) Uredbe (ES) št. 384/96.

3. Uporabljajo se veljavni predpisi v zvezi s carinami.

Člen 2

1. Zahtevki za oprostitev dajatve, razširjene s členom 1, se predložijo v pisni obliki v enem od uradnih jezikov Skupnosti in jih mora podpisati oseba, ki je pooblaščena za zastopanje vlagatelja. Prošnja se pošlje na naslednji naslov:

Evropska komisija

Generalni direktorat za trgovino

Direktorat B

Office: J-79 05/17

B-1049 Bruselj

Faks (32 2) 295 65 05

Teleks COMEU B 21877.

2. Komisija lahko po posvetovanju s Svetovalnim odborom na podlagi odločbe odobri oprostitev od dajatve, razširjene s členom 1, za uvoz iz podjetij, ki se ne izogibajo protidampinški dajatvi, uvedeni z Uredbo (ES) št 408/2002, in v skladu s tem predlaga spremembo Uredbe.

Člen 3

S tem se carinskim organom odredi, da prekinejo registriranje uvoza v skladu s členom 2 Uredbe (ES) št. 2261/2002.

Člen 4

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. septembra 2003

Za Svet

Predsednik

F. Frattini

[1] UL L 56, 6.3.1996, str. 1. Uredba, nazadnje spremenjena z Uredbo (ES) št. 1972/2002 (UL L 305, 7.11.2002, str. 1).

[2] UL L 62, 5.3.2002, str. 7.

[3] UL L 344, 19.12.2002, str. 12.

[4] Uvodna izjava 59 prvotne uredbe.

--------------------------------------------------